<http://www.intermin.fi/fi/ajankohtaista/uutiset/1/1/talouspoliittinen_ministerivaliokunta_linjasi_toimenpiteita_rahapelimonopolin_vahvistamiseksi_50929>

Verkkouutinen 25.2.2014

**Talouspoliittinen ministerivaliokunta linjasi toimenpiteitä rahapelimonopolin vahvistamiseksi**

*Valtioneuvoston tiedote*

Talouspoliittinen ministerivaliokunta linjasi kokouksessaan tiistaina 25. helmikuuta toimenpiteitä rahapelimonopolin vahvistamiseksi. Suomalaisille laillisille rahapeliyhtiöille turvataan mahdollisuus kehittää vastuullisesti toimintaansa, jotta niiden pelitarjonta uudistuu ja pysyy kiinnostavana voimakkaasti muuttuvassa ja digitalisoituvassa toimintaympäristössä.

Ministerivaliokunta päätti puoltaa rahapeliyhteisöjen ehdotusta digitaalisen seurantaryhmän perustamisesta. Seurantaryhmän tehtävänä on analysoida arpajaislain vastaisen tarjonnan rajoittamisen keinoja.

Arpajaislain vastaisen pelitoiminnan torjumiseksi ministerivaliokunta päätti selvittää, voidaanko laittomaan markkinointiin puuttua valtioneuvoston myöntämien radio- ja tv-toimilupien ehdoissa. Niin sanottua blokeerausta tai rahasiirtojen estoja ei tässä vaiheessa esitetä ensisijaisena keinona, vaan keinovalikoimaa arvioidaan rahapeliyhteisöiden ja viranomaisten kanssa jaetun yhteisen näkemyksen mukaisesti. Lisäksi kansalaisten tietoisuutta turvallisesta ja laillisesta rahapelaamisesta lisätään. Kehittämisehdotukset arpajaislain vastaisen rahapelitoiminnan estämiseksi valmistellaan vuoden 2014 loppuun mennessä.

**Taustalla Euroopan komission ratkaisu**

Talouspoliittisen ministerivaliokunnan linjausten taustalla on Euroopan komission päätös olla ryhtymättä toimenpiteisiin Suomen rahapelimonopolin laillisuutta koskevassa asiassa. Euroopan komissio sulki marraskuussa 2013 Suomea vastaan aloittamansa rikkomusmenettelyn, joka koski rajat ylittävää urheiluvedonlyöntipalvelujen tarjontaa ja markkinointia. Rikkomusmenettelyn vuoksi Suomen arpajaislakia muutettiin viime eduskuntakaudella kaksivaiheisesti. Lakiin muun muassa lisättiin rahapelien sallittua markkinointia koskeva pykälä. Samalla siirryttiin lakisääteiseen yksinoikeusjärjestelmään.

Komissio totesi tiedotteessaan, että Suomen muutettu arpajaislaki vastaa johdonmukaisesti ja järjestelmällisesti niitä tavoitteita, joihin rahapelimonopolin käyttöönotolla jäsenvaltiossa pyritään. Komission mukaan muutettu laki sekä sen täytäntöönpano ja soveltaminen vastaavat myös niitä vaatimuksia, jotka unionin tuomioistuin on asettanut rahapelimonopolille.

Komissio on tiedotteensa antamisen jälkeen nostanut Suomen malliesimerkiksi monopolijärjestelmästä useilla eri kansainvälisillä foorumeilla. Arpajaislain mukaista rahapelitoimintaa Suomessa tarjoavat Fintoto Oy, Raha-automaattiyhdistys ja Veikkaus Oy.

Talouspoliittisen ministerivaliokunnan käsittelemä linjauskokonaisuus oli valmisteltu laajapohjaisesti rahapeliasioista vastaavien ministeriöiden yhteistyönä. Valmistelussa huomioitiin myös parlamentaarisen työryhmän työ sekä rahapeliyhtiöiden näkemykset.

**Lisätietoja**: sisäministeriön kansliapäällikkö, rahapeliasioiden neuvottelukunnan puheenjohtaja **Päivi Nerg**, p. 0295 418 803

<http://www.intermin.fi/fi/ajankohtaista/uutiset/1/1/rahapelien_haittariskien_arviointi_pitaa_organisoida_pysyvasti_55380>

**Vuoden 2014 uutiset** | [Arkistoidut uutiset](http://www.intermin.fi/fi/ajankohtaista/uutiset/uutisarkisto)

Mediatiedote 1.9.2014

**Rahapelien haittariskien arviointi pitää organisoida pysyvästi**

*Sisäministeriö ja sosiaali- ja terveysministeriö tiedottavat*

Rahapelihaittojen ehkäisyä varten pitää perustaa arviointiryhmä ja haittariskien arviointi organisoida pysyvästi. Tätä mieltä on asiaa pohtinut työryhmä, joka tänään luovutti esityksensä sisäministeriön kansliapäällikkö **Päivi Nergille** ja sosiaali- ja terveysministeriön kansliapäällikkö **Päivi Sillanaukeelle**.

Arviointiryhmä perustettaisiin sosiaali- ja terveysministeriöön, jolle kuuluu rahapelaamisesta aiheutuvien haittojen seuranta ja pelitarjontaan liittyvien haittariskien arviointi. Sen tehtävänä olisi arvioida rahapelien aiheuttamia haittoja ja valmistella asiassa lausuntoja muun muassa sisäministeriölle, joka antaa asetukset rahapelien toimeenpanoa koskevissa asioissa.

**Haittariskejä voidaan vähentää monella eri tapaa**

Rahapelien haittariskien tutkimisen ja arvioinnin tavoitteena on tunnistaa epätervettä pelaamista tuottavia mekanismeja. Eri rahapelien sekä rahapelien toimeenpanoa koskevien ratkaisujen yhteyttä ongelmapelaamiseen ja rahapelihaittoihin on mahdollista arvioida useassa eri vaiheessa.

Arviointitiedon pohjalta voidaan vaikuttaa pelin tarjontaan liittyviin suunnitelmiin. Rahapeleihin on mahdollista liittää useita erilaisia suojaavia tekijöitä. Haittariskejä voidaan myös vähentää huomattavasti pelin ominaisuuksiin, peliympäristöön ja pelimyyntiin vaikuttamalla sekä erilaisten hallintavälineiden kytkemisellä tuotteeseen tai tuotteen käyttäjien operoitavaksi.

Rahapeleistä aiheutuvia haittoja on tutkittu paljon ja rahapeleihin sekä rahapelaamiseen liittyvät haittariskit tunnetaan suhteellisen hyvin. Keskeiset rahapelaamisen haittoihin vaikuttavat riskitekijät liittyvät ihmisten yksilöllisiin ominaisuuksiin ja pelaamistapoihin sekä peleihin ja peliympäristöön. Näitä riskejä voidaan merkittävästi vähentää. Väestötasolla haittariskien sääntelyssä on keskeistä rahapelitarjonnan rakenteellisiin ja tilannekohtaisiin tekijöihin vaikuttaminen. Ne ohjaavat ihmisten pelaamistapoja.

[www.intermin.fi/julkaisu/262014](http://www.intermin.fi/julkaisu/262014)

**Lisätietoja:**  
työryhmän puheenjohtaja **Kari Haavisto**, sosiaali- ja terveysministeriö, p. 0295 163 342  
työryhmän sihteeri **Antti Murto**, Terveyden ja hyvinvoinnin laitos, p. 0295 247 077  
työryhmän sihteeri **Sari Laitakari**, Poliisihallitus, p. 0295 481 891

[Palaa tiedotteisiin](http://www.intermin.fi/fi/turvallisuus/rahapelit)